钦定古今图书集成/明伦汇编/宫闱典/第073卷 > 《贺皇太子知军国表》前人
## 钦定古今图书集成/明伦汇编/宫闱典/第073卷 > 《贺皇太子知军国表》前人

臣得上都进奉官状报，“伏承七月廿八日诏旨，军国
政事权令皇太子勾当者。”〈中贺〉伏惟皇帝陛下大明
御㝢，至孝自天。霜露既濡，想园陵之渐近；云霞是仰，
悲弓剑之方遥。内感深衷，外勉庶政。由是推赤心于
俊乂，委宝历于元良，宣明两曜之光，崇重万国之本。
与夫游神姑射，义岂同风；养道大庭，礼诚异日。天下
臣子，不胜庆幸。臣限以所守，不获拜候阙庭。无任屏
营之至。